Дерсхэри фильмхэри зэщIыгъуу
Киномрэ телевиденэмрэ папщIэ Кавказ Ищхъэрэм щрагъэкIуэкI «Ныбжьэгъу зэхуэхъуахэр» Iуэхум и XII фестиваль зэIухам хиубыдэу, Налшык къалэм мастер-классхэр щекIуэкIынущ.
Кинодокументалист, УФ-м и Кинематографистхэм я зэгухьэныгъэм, УФ-м ЩэнхабзэмкIэ и министерствэм кином и IуэхухэмкIэ и Советым хэт, «Ныбжьэгъу зэхуэхъуахэр» фестивалым и къэпщытакIуэ гупым и унафэщI Голынкин Евгений къэпсэлъэнущ дэфтэрхэр зи лъабжьэ фильмым и лIыхъужьыр къызэралъыхъуэм, автор кином теухуауэ.
Оператор, кинорежиссёр, продюсер, «Къыргъызфильм» къэрал кинокомпанием и унафэщI, фестивалым и къэпщытакIуэ гупым хэт Джангазиев Айбек тепсэлъыхьынущ фильмхэр зэрытрах щIыкIэмрэ къыргъыз кином щхьэхуэу хэлъымрэ.
Киновед, ГъуазджэхэмкIэ Краснодар институтым и профессор, УФ-м гъуазджэхэмкIэ щIыхь зиIэ и лэжьакIуэ, УФ-м и Кинематографистхэм я зэгухьэныгъэм, фестивалым и къэпщытакIуэ гупым хэт Гиберт Григорий къызэхуэсхэр хигъэгъуэзэнущ кинематографыр къызэрыунэхуам, абы и Iэмалхэмрэ кино лIэужьыгъуэхэмрэ.
Дерсхэр жэпуэгъуэм и 8-м сыхьэти 10-м щIидзэу щекIуэкIынущ Къэбэрдей-Балъкъэр къэрал университетым.
«Ныбжьэгъу зэхуэхъуахэр» XIII фестивалыр Налшык махуитхукIэ (жэпуэгъуэм и 5 — 9-хэм) щызэхэтынущ. Къэрал киноконцерт гъэлъэгъуапIэм утыку къыщрахьэнущ лэжьыгъэ гъэщIэгъуэнхэр. Абыхэм яхэтщ Къэбэрдей-Балъкъэрым щыщ режиссёр щIалэ ЕмкIуж Анзор триха «Невиновен», Къумыкъу Мухьэмэд и IэдакъэщIэкI «Минги Тау» фильмхэр.
